Solomon Burke
Store norske leksikon,Kunst og estetikk,Musikk,Populærmusikk,Soul  og R&B,Internasjonal soul og R&B
Solomon Burke var en amerikansk sanger og låtskriver, primært innen sjangrene rhythm and blues og soul. The Rolling Stones spilte inn hans Cry To Me og Everybody Needs Somebody To Love på 1960-tallet, og i 2002 gjorde han et vellykket comeback som også brakte ham til Norge.
Mannen som kalles «the king of rock and soul» vokste opp med gospelmusikken fra familiens kirke i Philadelphia, og allerede som tenåring ga han ut gospelplater. Han fikk platekontrakt med Atlantic Records i 1960 og året etter sin første hit i USA med countrysangen Just Out Of Reach (Of My Two Open Arms). Burkes andre Topp 30-hits var Got To Get You Off Of My Mind og Tonight's The Night i 1965. Tross gode album som Proud Mary (1969) kom han på 1970-tallet mer i bakgrunnen.I 1981 ble Burke Grammy-nominert for sitt gospelcomeback Lord, I Need A Miracle Right Now. Han filmdebuterte i The Big Easy (1987) og drev samtidig en begravelsesbyråkjede sammen med noen av sine 21 barn.Solomon Burke ble innvalgt i Rock and Roll Hall of Fame i 2001 og gjorde året etter et kritikerrost comeback med det Grammy-prisvinnende albumet Don't Give Up On Me. Her bidro stjernefans som Van Morrison, Tom Waits, Brian Wilson, Elvis Costello, Bob Dylan og Nick Lowe med nyskrevne låter. Albumet nådde Topp 20 i Norge. Burke fikk også god kritikk for oppfølgerne Make Do With What You Got (2005), Nashville (2006, Topp 40 i Norge) og Like A Fire (2008).Burke døde i 2010 på et fly på vei til Amsterdam, hvor han skulle holde konsert. Les mer i Store norske leksikon rhythm and blues soul